Snimak na kome vladika zvorničko-tuzlanski Vasilije (Kačavenda) ima seksualni odnos sa mladićima, pušten je na sjednici Sinoda, tako da su i članovi crkvene vlade mogli da se uvjere da su navodi protiv episkopa istiniti, saznaje “Blic”.

Iako je tada vladika Vasilije rekao Sinodu da hoće u penziju, prema saznanjima “Blica”, on je u eparhiji organizovao potpisivanje podrške sa kojom namjerava na Saboru da spriječi penzionisanje.

Slučaj vladike Vasilija nesumnjivo će biti jedna od tačaka dnevnog reda. Sada već pitanje njegovog penzionisanja nije moguće izbjeći, jer Sinod posjeduje obilje dokaza o vladičinom angažmanu koji nije crkvene i duhovne prirode.

Prema saznanjima “Blica”, sporni snimak zbog kog je prošle nedjelje pred Patrijaršijom uhapšen jeromonah Nikolaj Stamatović u pokušaju da ga proda za 100.000 evra među prvima su vidjeli članovi Sinoda jer je sa ostalim materijalom protiv vladike Vasilija u novembru donijet na sjednicu Sinoda.

Sa ulogom na snimku morao je da se suoči i vladika, koji je pozvan na sjednicu. Kako saznajemo, snimak nije jedini materijal koji posjeduje i SPC. Sinod je imao priliku da vidi i sporne fotografije, a postoje i svjedočenja mladića i bogoslova.

Kap koja je prelila čašu i otvorila doslovce crkvenu istragu o vladici zvorničko-tuzlanskom bila je pritužba dječaka iz Cetinjske bogoslovije, koji su se požalili svojim duhovnicima da su imali neprijatnosti sa vladikom Kačavendom. Poslije toga Crkva dolazi u posjed snimaka i fotografija.

Međutim, iako se vladika na Sinodu složio sa prijedlogom da treba da ide u penziju i podnio takav zahtjev, on je sudeći po onome što se posljednjih dana događa u njegovoj eparhiji, odustao od svoje riječi. Kako „Blic“ saznaje, vladičini namjesnici skupljaju potpise podrške koji bi trebalo Kačavendi da pomognu da na majskom saboru ne bude penzionisan. Izvor „Blica“ navodi da su svega trojica sveštenika odbila da potpišu podršku episkopu. “Blic” juče nije mogao da dobije precizan podatak koliko je sveštenika u Eparhiji zvorničko-tuzlanskoj, ali ih ima preko stotinu. Jedan od sveštenika koji je potpisao podršku vladici kaže za “Blic” da je to morao da uradi.

Iako niko ne prijeti, pritisak da potpišemo postoji da to niko i ne kaže. Imamo samo ovaj poziv, za njega smo se školovali i volimo ga, a bez njega smo na ulici. Situacija i pored očiglednih dokaza, nije čista, odnosno neizvjesno je šta će biti na Saboru. Svi se plaše šta će biti ako nisu potpisali a vladika ne bude penzionisan - kaže jedan od sveštenika koji je zamolio da mu ne pominjemo ime.

Penzija i za Pahomija i Filareta?

Zasad nije moguće utvrditi koja će biti sudbina vladike Vasilija na majskom saboru jer nije isključeno da odriješena grupa episkopa i pored svega stane u njegovu odbranu. Presudnu ulogu će odigrati patrijarh, koji je, pokazalo se do sada, uvijek bio spreman da se suoči sa problemima, a ne da ih gura pod tepih. Kako „Blic“ saznaje, ako Vasilije bude penzionisan, to će otvoriti prostor da se isto zatraži i za Pahomija i Filareta.